<classify> RAIS John Magufuli ametoa muda wa mwezi mmoja kwa halmashauri yoyote ya vijijini itakayoendelea kukaa mjini badala ya kwenda kuhudumia wananchi inakotakiwa, itafutwa pamoja na mkurugenzi wake.Halmashauri ambazo nipo hatarini kufutwa ni 30 za vijijini zilizotokana na halmashauri za miji ambazo zipo mijini. Pia, rais huyo amewataka viongozi kuhakikisha wanatatua matatizo ya wananchi kwa wakati, badala ya kuyarundika huku wananchi wakitaabika. Aliyasema hayo jana katika ziara yake mkoani Rukwa wakati akizungumza na wananchi kwenye uwanja wa Nelson Mandela mjini Sumbawanga.Ni lazima tujifunze kwenda kwa wananchi kuwahudumia, kama halmashauri imeanzishwa kwa ajili ya kuhudumia wananchi vijijini iende vijijini,alisisitiza.Alisema endapo halmashauri yoyote ya vijijini pamoja na mkurugenzi wake zitaendelea kubakia na kuhudumia wananchi wake maeneo ya mijini hatosita kuzifuta halmshauri hizo baada ya mwezi huo mmoja hata kama ni nyingi pamoja na wakurugenzi wake.Ni afadhali nibaki na halmashauri 150 zinazohudumia vyema wananchi kuliko kubaki na halmashauri 180 hazifanyi kazi ipasavyo. Nasema nendeni kwa wananchi mkawahudumie, alieleza.Alisema hakuna sababu ya kuwa na halmashauri iliyoundwa kutoka kwenye manispaa kwenda vijijini halafu ikaendelea kubaki mjini. Alisema sababu ya msingi ya kuanzishwa kwa halmashauri hizo ni kupeleka huduma kwa wananchi.Hata hapa Sumbawanga halmashauri ya vijijini iko hapa mjini wananchi wakitaka huduma wanakuja hadi mjini kilometa 95.Bahati nzuri waziri ameeleza kuna halmashauri 30 zina mchezo huu, nimetoa mwezi mmoja, zisipoenda kwa wananchi nitazifuta. Naomba waziri ukalisimamie hilo. Lakini pia kama kuna mkurugenzi atakataa kwenda kule nitamfuta, alisema.Alisema anafahamu kuwa sababu kubwa ya halmashauri nyingi za vijijini zinazoendelea kubaki maeneo ya mijini ni kusubiri ujenzi wa ofisi zake ambazo nyingi mpango wake ni maghorofa jambo linalomaliza kodi za wananchi.Wananchi wanataka huduma nyie mnagangania ghorofa kwani mmekuwa njiwa nyie kijijini ghorofa la nini? Yaani watendaji akili zimekaa wanafikiria ghorofa, alisema.Awali, Waziri wa Tamisemi Selemani Jafo alieleza mbele ya Rais Magufuli kuwa bado halmashauri 30 za vijijini zilizotokana na halmashauri za miji zipo mijini na kutoa muda wa mwezi mmoja ziwe zimeenda vijijini la sivyo atawasilisha taarifa yake kwa Rais ili achukue hatua.Mheshimiwa Rais, nimetoa muda wa siku 30 halmashauri hizi ziwe zimehamia maeneo zinakotakiwa zisipotii baada ya siku hizi nitakukabidhi taarifa ili kusudi uchukue hatua kwa kuwa wewe ndio mwenye mamlaka ya kuzifuta na kuzianzisha, alisema Jafo.Akizungumzia utendaji wa viongozi, Rais Magufuli aliwataka viongozi kuhakikisha wanamaliza matatizo ya wananchi kwa wakati badala ya kuyalundika na kuwasababishia matatizo wananchi.Alitoa mfano wa tatizo la soko la Mandela ambalo tangu limeungua mwaka 2017 na wafanyabiashara kuhamishwa hadi leo halijajengwa huku wafanyabiashara hao wakichangisha fedha kwa ajili ya soko hilo lakini bado zipo manispaa bila utekelezaji. Aliutaka uongozi wa manispaa hiyo kuwaachia wafanyabiashara hao eneo hilo la biashara ili waendelee na mpango wao wa kulijenga huku akiahidi kuwapatia msaada wa Sh milioni 200 ili kuliendeleza zaidi soko hilo.Alipinga hoja iliyotolewa na Meya wa Manispaa ya Sumbawanga, Justine Masawa kwamba wanasubiri majibu kutoka kwa taasisi za fedha ambako wameomba mkopo kwa ajili ya ujenzi wa kisasa wa ghorofa wa soko hilo.Sasa nyie mmengangania kujenga ghorofa ndio maana hadi leo miaka mitatu tatizo bado lipo. Wenyewe wamechanga fedha zao wanataka kuuza nyanya, dagaa na vitunguu vyao, mtapandisha nyanya ghorofani? alihoji.Awali, Rais Magufuli aliwataka wakazi wa Sumbawanga kujiandaa na mabadiliko ya maendeleo ya mkoa huo ikiwemo miundombonu kwa maana ya barabara, masuala ya uchumi kama vile gesi na kilimo ili kuendana na kasi ya maendeleo hayo.Nawaomba mjiandae kutumia fursa hizi mjenge viwanda, shule na masuala mbalimbali ya maendeleo. Serikali imejipanga tunajenga hapa uwanja wa ndege wa kimataifa, kwa sababu hapa kuna gesi ya helium, kuna uzalishaji mkubwa wa mazao na kuna utalii. Subirini mabadiliko makubwa yanakuja, alisisitiza.Pamoja na hayo, alionyesha kusikitishwa na tatizo la mkoa huo la mimba za utotoni ambapo takwimu zinaonesha kuwa jumla ya watoto 229 walipewa mimba kwa mwaka. Alizitaka mamlaka husika ikiwemo vyombo vya dola, wazazi na viongozi wa dini kutoa elimu lakini pia kuchukua hatua stahiki kwa mujibu wa sheria kwa wahusika wote wanaowapa mimba wanafunzi.Sheria iko wazi unayempa mimba mwanafunzi ni miaka 30, fanyieni kazi hili lakini pia nyie mnaowafuata hawa watoto oneni aibu mnawaonea wafuateni wale walioko tayari na nyie wazazi kuweni wakali na kuwatimizia mahitaji yao watoto wenu wasipate tamaa, alisisitiza.Alisema haiwezekani serikali itumie zaidi ya Sh bilioni 28 kwa ajili ya kulipia elimu bure kuanzia darasa la kwanza hadi sekondari halafu zipotee kwa sababu ya watu wachache wanaoharibia wanafunzi ndoto zao.  <topic>: KITAIFA 